କଟକ ଅଫିସ, ୧୦ା୨ଃ କଟକ ସହରର ବିଭିନ୍ନ ସ୍ଥାନରେ ଗତ କିଛିମାସ ମଧ୍ୟରେ ଚଢାଉ କରାଯାଇ ଅନେକ ନକଲି ଓ ଅପମିଶ୍ରିତ କାରଖାନା ଠାବ କରାଯାଇଛି। ସେଠାରୁ ଘିଅ, ତେଲ, ମସଲାଗୁଣ୍ଡ, ଚା, ନକଲି ଜର୍ଦ୍ଦା, ହଳଦୀଗୁଣ୍ଡ ଜବତ କରାଯାଇଛି। ତେବେ କଟକରେ ପ୍ରସ୍ତୁତ ହେଉଥିବା ଏହି ସାମଗ୍ରୀକୁ ରାଜ୍ୟର ବିଭିନ୍ନ ସ୍ଥାନକୁ ବିକ୍ରି ପାଇଁ ପଠାଯାଉଛି। ଲୋକମାନେ କମ୍ ମୂଲ୍ୟରେ ଏଭଳି ସାମଗ୍ରୀକୁ ଆପଣାଉଛନ୍ତି। ଏହି ସାମଗ୍ରୀକୁ ବିକ୍ରି କରି କାରଖାନା ମାଲିକ ମାଲାମାଲ ହେଉଥିବାବେଳେ ଲୋକଙ୍କ ଜୀବନ ସହ ଖେଳ ଖେଳାଯାଉଛି। ପରବର୍ତ୍ତୀ ସମୟରେ ଏହା ଜଣାପଡିବା ପରେ ଜନଅସନ୍ତୋଷ ବୃଦ୍ଧି ପାଉଛି। ଏହାକୁ ଦୃଷ୍ଟିରେ ରଖି ସ୍ଥାନୀୟ ପୋଲିସ ଓ କଟକ ମହାନଗର ନିଗମ(ସିଏମ୍ସି) ପକ୍ଷରୁ ମିଳିତ ଚଢାଉ କରାଯାଇ ବିପୁଳ ପରିମାଣର ନକଲି ଓ ଅପମିଶ୍ରିତ ସାମଗ୍ରୀ ଜବତ କରାଯାଇଛି। ଏହାର ନମୁନା ପରୀକ୍ଷା ପାଇଁ ପଠାଯାଉଛି। ପରେ ଏହା ଖାଦ୍ୟ ଅନୁପଯୋଗୀ ଜଣାପଡିବାରୁ ତାହାକୁ ନଷ୍ଟ କରାଯାଉଛି। ଏହି କ୍ରମରେ ଜଗତ୍ପୁର ଶିଳ୍ପାଞ୍ଚଳସ୍ଥିତ ସୁବାସ କମ୍ପାନୀରୁ ଜବତ ବିପୁଳ ଅପମିଶ୍ରିତ ସାମଗ୍ରୀକୁ ପୋଲିସ ରବିବାର ନଷ୍ଟ କରିଥିବାବେଳେ ମଙ୍ଗଳବାର ପୁଣି ୩ଟି କମ୍ପାନୀର ଅପମିଶ୍ରିତ ସାମଗ୍ରୀକୁ ନଷ୍ଟ କରିଛି। ସ୍ବାତୀ ସସ୍ କମ୍ପାନୀ, ମନ୍ଦିର ମସଲା ଓ ସୁବାସ କମ୍ପାନୀରୁ ଜବତ ହୋଇଥିବା ୫ଟନ୍ରୁ ଅଧିକ ନକଲି ସସ୍, ମସଲା ଓ ଘିଅକୁ ଜଗତ୍ପୁର ଶିଳ୍ପାଞ୍ଚଳ ପରିସରସ୍ଥ ଏକ ପଡିଆରେ ମଙ୍ଗଳବାର କଟକ ମହାନଗର ନିଗମ(ସିଏମ୍ସି) ସ୍ବାସ୍ଥ୍ୟ ଅଧିକାରୀ ସତ୍ୟବ୍ରତ ମହାପାତ୍ର, ଖାଦ୍ୟ ସୁରକ୍ଷା ଅଧିକାରୀ ପ୍ରତୀକ୍ଷା ଦାସମହାପାତ୍ର, ଫୁଡ୍ ଏସ୍ଆଇ ଭଗବାନ ଲେଙ୍କାଙ୍କ ଉପସ୍ଥିତିରେ ନଷ୍ଟ କରାଯିବା ସହ ଗାତ ଖୋଳି ପୋତିଦିଆଯାଇଥିଲା। ଏହି ସାମଗ୍ରୀର ମୂଲ୍ୟ ୪ ଲକ୍ଷରୁ ଊର୍ଦ୍ଧ୍ୱ ଟଙ୍କା ହେବ ବୋଲି ଜଗତ୍ପୁର ଥାନା ଅଧିକାରୀ ରବୀନ୍ଦ୍ରନାଥ ମେହେର କହିଛନ୍ତି। ଅଦାଲତଙ୍କ ନିର୍ଦ୍ଦେଶକ୍ରମେ ଉକ୍ତ ସାମଗ୍ରୀ ନଷ୍ଟ କରାଯାଇଥିବା ଏସିପି ଅମରେନ୍ଦ୍ର ପଣ୍ଡା କହିଛନ୍ତି।
ସୂଚନାଯୋଗ୍ୟ, ୨୦୨୦ ସେପ୍ଟେମ୍ବର ୯ରେ ଜଗତ୍ପୁର ଥାନା ଅଧୀନ ଆଇବି ରୋଡ୍ ଅଞ୍ଚଳରେ ଥିବା ଏକ ଅପମିଶ୍ରିତ ସସ୍ କାରଖାନାରେ ପୋଲିସ ଚଢାଉ କରିଥିଲା। ସେଠାରୁ ୮୨୪ ବୋତଲରୁ ଊର୍ଦ୍ଧ୍ୱ ଟମାଟୋ ଓ ଚିଲି ସସ୍, ବୋତଲରେ ଲାଗିବାକୁ ଥିବା ଷ୍ଟିକର ଓ ଅନ୍ୟ ସାମଗ୍ରୀକୁ ଜବତ କରିଥିଲା। ସେହିପରି ୨୦୨୦ ନଭେମ୍ବର ୧୧ରେ ଜଗତ୍ପୁର ଥାନା ଅଧୀନ ଜଗନ୍ନାଥ ଇଣ୍ଡଷ୍ଟ୍ରି ଅଞ୍ଚଳରେ ଥିବା ମନ୍ଦିର ମସଲା ନାମକ କମ୍ପାନୀରେ ପୋଲିସ ଚଢାଉ କରି ଲକ୍ଷାଧିକ ଟଙ୍କାର ଅପମିଶ୍ରିତ ହଳଦୀଗୁଣ୍ଡ, ଲଙ୍କାଗୁଣ୍ଡ, ଜିରାଗୁଣ୍ଡ, ମସଲା ଜବତ କରିଥିଲା। ଏହି ଘଟଣାରେ କମ୍ପାନୀର ୨ ଜଣ କର୍ମଚାରୀଙ୍କୁ ପୋଲିସ ଗିରଫ କରିଥିଲା। ୨୦୨୦ ନଭେମ୍ବର ୩୦ରେ ଜଗତ୍ପୁର ଥାନା ଅଞ୍ଚଳରେ ସୁବାସ କମ୍ପାନୀରେ ପୋଲିସ ଚଢାଉ କରି ଅପମିଶ୍ରିତ ଆଚାର, ଘିଅ, ସସ୍କୁ ଜବତ କରିଥିଲା। ତେବେ ଉକ୍ତ ସାମଗ୍ରୀକୁ ଗତ ୭ ତାରିଖରେ ଗାତ ଖୋଳି ପୋତାଯାଇଥିବାବେଳେ ବାକି ଥିବା ଆଉ କିଛି ସାମଗ୍ରୀ ମଙ୍ଗଳବାର ପୋତାଯାଇଥିବା ଥାନାଧିକାରୀ ମେହେର କହିଛନ୍ତି।
Enter your email to get our daily news in your inbox.
Leave this field empty if you're human:
